Uprava za jedrsko varnost objavlja aktualno stanje v jedrskih objektih v Ukrajini. Podatki se obnavljajo sproti, glede na prejete uradne informacije.

Pomen kratic, ki so uporabljene v opisih stanja:

* MAAE – Mednarodna agencija za atomsko energijo, angleško International Atomic Energy Agency
* WENRA – Zveza zahodnoevropskih uprav za jedrsko varnost, angleško Western European Nuclear Regulators Association
* IRMIS – Mednarodni informacijski sistem o monitoringu radioaktivnosti, angleško International Radiation Monitoring Information System
* RANET – Sistem za odziv in pomoč, angleško Response and Assistance Network
* ISAMZ – Misija MAAE za podporo in pomoč Zaporožju, angleško - IAEA Support and Assistance Mission to Zaporizhzhya

**Zadnja posodobitev: 17. 10. 2025**

| **NAZIV objekta** | **DATUM ZADNJE**  **SPREMEMBE** | **OPIS STANJA** |
| --- | --- | --- |
| **Jedrska elektrarna Zaporožje** | 10. 10. 2025 | **Na lokaciji je skupno 6 enot z nazivno močjo 1000 MWe. Vse enote so v stanju hladne zaustavitve. Na lokaciji je tudi skladišče izrabljenega goriva.**  15. 10. je MAAE sporočila, da so si njeni predstavniki na lokaciji ogledali delovanje zasilnih dizelskih generatorjev ter pršilne bazene, ki zagotavljajo hlajenje reaktorjev in bazenov za izrabljeno gorivo, pri čemer so ugotovili, da so vsi polni in delujoči. Potrdili so, da so ravni sevanja na lokaciji normalne.  Ekipa MAAE se je sestala z Oddelkom za pripravljenost in odziv na izredne dogodke. Prejeli so informacijo, da je bil odobren načrt za odziv in ukrepanje, ki je začel veljati prejšnji mesec. Obveščeni so bili tudi, da je elektrarna v bližnjem mestu Energodar vzpostavila nov zunanji podporni center za primer izrednega dogodka, saj prejšnji zaradi vojaških dejavnosti ni dostopen. Ta objekt služi kot rezerva v primeru izrednega dogodka, saj prejema podatke iz elektrarne, kar zagotavlja kontinuiteto pri koordinaciji v primeru izrednega dogodka.  Predstavniki MAAE so si ogledali tudi šest črpališč, ki se nahajajo v kanalu elektrarne, ki je bil nedavno izoliran od hladilnega bazena in ki oskrbuje z vodo za hlajenje več sistemov elektrarne. Ekipa je ocenila stanje in delovanje opreme. Potrdili so, da ključne črpalke, ki zagotavljajo vodo, protipožarno zaščito in hlajenje zasilnih dizelskih generatorjev, delujejo po potrebi. Nivo vode v kanalu ostaja približno dva metra nad minimalno gladino za delovanje črpalk.  9. 10. je MAAE poročala, da v elektrarni trenutno deluje sedem zasilnih dizelskih generatorjev, ki jih uporabljajo izmenično, 13 pa jih je v pripravljenosti. Ekipa MAAE na lokaciji je potrdila, da ni prišlo do povišanja temperature hladila v reaktorjih ali bazenih za izrabljeno gorivo, kar kaže na to, da se gorivo še naprej učinkovito ohlaja. V začetku tega tedna je ekipa MAAE opazovala stanje zasilnih dizelskih generatorjev, ki so bili takrat v stanju pripravljenosti. Potrdili so tudi, da so pršilni bazeni, ki zagotavljajo hlajenje reaktorjev in bazenov za izrabljeno gorivo, delovali kot običajno. Vrednosti ravni sevanja na lokaciji prav tako ostajajo normalne.  3. 10. je MAAE sporočila, da elektrarna postopno menjuje delujoče zasilne dizelske generatorje in po potrebi izvaja tehnična popravila. Vsak generator ima svoj lasten rezervoar za gorivo, ki po navedbah osebja elektrarne v trenutnem načinu delovanja zagotavlja oskrbo z gorivom za vsaj deset dni. Dodatne zaloge goriva se dnevno dovajajo v rezervoarje na lokaciji iz zunanjega skladišča dizelskega goriva, v katerem so trije veliki rezervoarji. Ekipa MAAE na lokaciji prejema posodobitve vseh pomembnih parametrov jedrske varnosti. Ti podatki kažejo, da dizelski generatorji še naprej zanesljivo zagotavljajo energijo, potrebno za hlajenje, saj ni prišlo do povečanja temperature hladila, ne v reaktorskih sredicah kot tudi ne v bazenih za izrabljeno gorivo. Ekipa MAAE je izvedla tudi monitoring radioaktivnosti, ki ni pokazal povečanja ravni sevanja.  Osebje elektrarne je ekipo MAAE obvestilo, o vzdrževalnih delih na enem paru rezervnih transformatorjev. Po prekinitvi zunanjega napajanja so bila dela ustavljena, transformatorji pa so bili vrnjeni v stanje pripravljenosti.  30. 9. je MAAE poročala, da po izpadu zunanjega napajanja v elektrarni obratuje osem zasilnih dizelskih generatorjev, devet jih je v stanju pripravljenosti, na treh pa potekajo vzdrževalna dela. V preteklem tednu je elektrarna izmenično uporabljala delujoče generatorje, da bi v vmesnem času servisirala nekatere mirujoče in zagotovila neprekinjeno razpoložljivost. Osebje elektrarne je povedalo, da imajo na voljo vse potrebno za popravilo poškodovanega 750 kV daljnovoda, vendar popravila nenehne vojaške dejavnosti ne dopuščajo. Prav tako je Ukrajina MAAE poročala, da je pripravljena popraviti rezervni 330 kV daljnovod, ki je bil odklopljen v začetku maja, vendar tudi tega vojaške razmere t ne dopuščajo.  Ekipa MAAE na lokaciji še naprej pozorno spremlja situacijo. Osebje elektrarne je predstavnike MAAE obvestilo, da imajo rezerve goriva za več kot deset dni delovanja, ki jo zagotavljajo z redno oskrbo izven lokacije. Člani ekipe MAAE so opazovali delujoče zasilne dizelske generatorje in potrdili, da so pršilni bazeni, ki zagotavljajo hladilno vodo za reaktorske enote in izrabljeno gorivo, še vedno polni. Spremljanje ravni sevanja in meritve s strani MAAE še naprej kažejo, da ni bilo povečanja nad normalno ravnjo, tako na lokaciji kot zunaj nje.  25. 9. je MAAE sporočila, da so merilna mesta za spremljanje radioaktivnosti na območju elektrarne in izven nje pokazala normalne ravni sevanja. Ekipa MAAE je izvedla tudi neodvisen nadzor na območju elektrarne, ki je potrdil te rezultate.  24. 9. je MAAE poročala, da je elektrarna 23. 9. izgubila vso zunanje napajanje. Po dogodku so začeli delovati vsi zasilni dizelski generatorji. Vzrok izgube zunanjega napajanja še preiskujejo.  16. 9. je MAAE sporočila, da je bila njihova ekipa na lokaciji obveščena, da je več granat zadelo območje zunaj ograje elektrarne, približno 400 metrov od skladišča dizelskega goriva. Zaradi varnostnih razmer si predstavniki MAAE še niso uspeli ogledati prizadetega območja. Poročil o žrtvah ali škodi na opremi ni bilo.  10. 9. je MAAE poročala, da so njeni predstavniki na lokaciji spremljali vzdrževalna dela, povezana z varnostjo, ter si gledali 750 kV stikališče. Dostop do skladišča dizelskega goriva, kjer bi lahko preverili razpoložljive količine goriva, pa jim iz varnostnih razlogov ni bil odobren.  4. 9. je MAAE sporočila, da so si konec prejšnjega tedna njeni predstavniki na lokaciji ogledali 12 pršilnih bazenov, ki prejemajo vodo iz podzemnih vodnjakov, ki so bili izvrtani po uničenju jezu Kakhovka. Ti bazeni zagotavljajo vodo za hlajenje reaktorjev in izrabljenega goriva. Ekipa MAAE je potrdila, da so vsi polni.  V preteklem tednu je ekipa MAAE opazovala tudi načrtovana vzdrževalna dela na opremi, ki je del varnostnih sistemov reaktorskih enot 2 in 6.  28. 8. je MAAE poročala, da so prejeli dodatne informacije o jezu, zgrajenem za zagotavljanje hladilne vode, in sicer o lokaciji in njegovem namenu. Namen jezu je izolacija enega od kanalov, ki zagotavlja vodo za hlajenje več sistemov elektrarne. Osebje elektrarne je potrdilo, da bo jez pomagal ohranjati gladino vode v kanalu na približno 14 metrih, kar je dva metra nad mejo, pri kateri črpalke ne bi mogle več delovati.  Ekipa MAAE na lokaciji še naprej zahteva dostop do novozgrajenega jezu, vendar zaradi varnostnih pomislekov dovoljenja še ni dobila.  Predstavniki MAAE še naprej spremljajo vzdrževalna dela na varnostnih sistemih, električnih sistemih in opremi, vključno z rezervnimi transformatorji. 25. 8. je ekipa opravila tudi obhod turbinske zgradbe, vendar še vedno ni dobila dostopa do zahodnega dela stavbe.  22. 8. je MAAE sporočila, da so bili njeni predstavniki na lokaciji obveščeni o novo zgrajenem jezu, ki bi izoliral enega od kanalov, ki vodijo vodo od hladilnega bazena. Ta kanal trenutno z vodo oskrbuje več sistemov elektrarne. Obveščeni so bili tudi, da elektrarna črpa vodo iz hladilnega bazena v izolirani del tega kanala in da je trenutna gladina vode v kanalu več kot en meter nad točko, pri kateri bi črpalke za hlajenje prenehale delovati. Hkrati v elektrarni preučujejo tudi druge možnosti za oskrbo z energijo za vzdrževanje delovanja varnostnih sistemov, pa tudi druge ukrepe za hlajenje transformatorjev.  13. 8. je MAAE poročala, da je njihova ekipa na lokaciji 12. 8. v upravni stavbi, kjer se nahaja njihova pisarna, opazila dim, in sicer po tem, ko so poročali o požaru v bližini hladilnih stolpov. Vpliva na jedrsko varnost v elektrarni ni bilo, prav tako tudi ni bilo poročil o žrtvah. Člani ekipe MAAE z uporabo nadzorne opreme niso zaznali povišanih ravni sevanja. Med ogledom 13. 8. so v bližini hladilnih stolpov opazili pogorela drevesa. Preiskava dogodka se nadaljuje v okviru stalnega spremljanja jedrske varnosti in varovanjav elektrarni.  Ekipa je bila obveščena o več primerih obstreljevanja industrijske cone v bližini elektrarne v preteklem tednu, približno 1,2 kilometra od ograje objekta. Čeprav ti dogodki niso neposredno vplivali na jedrsko varnost, ekipa vsakodnevno sliši vojaške aktivnosti.  Predstavniki MAAE še naprej spremljalo sisteme hladilne vode. Prejeli so informacije o tehničnih posodobitvah distribucije vode po lokaciji, vključno z dovajanjem v varnostne in podporne sisteme. Opozorili so tudi na vse večje izzive pri zagotavljanju zanesljive oskrbe s hladilno vodo, zlasti poleti, ko je izhlapevanje visoko. Zunanje električno napajanje ostaja kritično. Elektrarna se že od 7. 5. zanaša le na en 750 kV zunanji daljnovod, potem ko so izgubili povezavo z edinim 330 kV rezervnim daljnovodom.  Osebje elektrarne je ekipo MAAE obvestilo o vzdrževalnih delih izven reaktorskih zgradb, na območjih s turbinskimi zgradbami in transformatorji. Potekajo tudi vzdrževalna dela na dveh varnostnih progah v različnih enotah.  6. 8. je MAAE sporočila, da so si njeni predstavniki na lokaciji v preteklem tednu ogledali nekatere objekte za oskrbo z vodo. Dostop do izolacijske zapornice hladilnega bazena jim še vedno ni omogočen. Ekipa spremlja stanje hladilne vode in njeno porabo na območju elektrarne.  2. 8. je MAAE poročala, da je njena ekipa na lokaciji slišala eksplozije in videla dim iz bližnje lokacije, kjer je bil po navedbah osebja elektrarne napaden eden od njihovih pomožnih objektov 1200 metrov od lokacije elektrarne.  31. 7. je MAAE sporočila, da so njeni predstavniki na lokaciji izvedli neodvisne meritve, s katerimi so potrdili, da na lokaciji ni bilo povečane ravni sevanja, kar je v nasprotju z dezinformacijami, ki so bile objavljene na družbenih omrežjih.  V začetku tega tedna je ekipa MAAE opravila ogled turbinske zgradbe ene od enot, vendar jim je bil ponovno zavrnjen dostop do zahodnega dela zgradbe.  24. 7. je MAAE poročala, da je 17. 7. prišlo v bližnjem mestu Energodar, kjer živi večina osebja elektrarne, do izpada električne energije zaradi poškodbe glavnega daljnovoda. Prav tako je v bližini tega mesta prišlo tudi do požara, ki pa je bil pogašen brez vpliva na jedrsko varnost.  Ekipa MAAE je na lokaciji nadaljevala z ogledi, da bi spremljala jedrsko varnost in varovanje. Opazovala je testiranje treh zasilnih dizelskih generatorjev ter obiskala prostore varnostnih sistemov dveh reaktorskih enot. Z vodstvom elektrarne so se pogovarjali tudi o možnostih za polnjenje hladilnega bazena elektrarne in o načrtovanju pripravljenosti in odziva na izredne dogodke, vključno s pripravami na vajo.  13. 7. je MAAE sporočila, da so njeni predstavniki na lokaciji 12. 7. slišali več strelov. Med ogledom lokacije so opazili številne tulce nabojev majhnega kalibra v bližini enote 5 in 6. Ekipa MAAE pridobiva informacije o incidentu.  10. 7. je MAAE poročala, da je bila njihova ekipa na lokaciji obveščena, da so bili rezervoarji za gorivo zasilnih dizelskih generatorjev ponovno napolnjeni, tako da ima lokacija zaloge za približno 20 dni delovanja.  Predstavniki MAAE na lokaciji so nadaljevali z ocenjevanjem razpoložljivosti rezervnih delov, potrebnih za nadaljnje varno delovanje elektrarne. Poročali so tudi, da se na lokaciji nadaljujejo vzdrževalna dela, vključno z eno varnostno progo enote 2 in glavnim transformatorjem enote 4, medtem ko naj bi bila vzdrževalna dela na eni varnostni progi enote 5 končana. Ekipa MAAE je obiskala tudi vse glavne komandne sobe, pri čemer so potrdili število prisotnega obratovalnega osebja in za vse enote zabeležili varnostne parametre.  4. 7. je MAAE sporočila, da je elektrarna za nekaj ur izgubila zunanje električno napajanje, zato se je v tem času napajala z dizelskimi generatorji.  1. 7. je MAAE poročala, da je bila ekipa njenih strokovnjakov na lokaciji obveščena o napadu z brezpilotnimi letalniki. Poškodovanih je bilo več vozil v bližini hladilnega bazena, ob ogledu enega od območij domnevnega napada pa so predstavniki MAAE opazili tudi ožgano travo in drugo zoglenelo rastlinje, kar je po navedbah osebja elektrarne povzročilo strmoglavljenje brezpilotnega letalnika. Elektrarna je kasneje v svojem poročilu navedla, da je bilo v incident vpletenih šest brezpilotnih letalnikov. Do incidenta je prišlo zunaj območja lokacije, približno 600 metrov od najbližjega reaktorja.  19. 6. je MAAE sporočila, da je predstavnik Rostehnadzora na sestanku povedal, da ekipa inšpektorjev izvaja dvotedenski predlicenčni pregled.  Ekipa MAAE je opazovala tudi različna vzdrževalna dela na lokaciji, vključno z deli na elementih varnostnega sistema enote 5 in na glavnem transformatorju enote 4. Predstavniki MAAE so bili obveščeni, da črpalka v eni od enajstih vrtin za podzemno vodo trenutno ne deluje in bo zamenjana, preostalih deset vrtin pa še naprej zagotavlja zadosten pretok vode za hlajenje zaustavljenih reaktorjev.  12. 6. je MAAE sporočila, da so njeni predstavniki z osebjem elektrarne imeli več sestankov. Razpravljali so o električnem sistemu ter si ogledali njeno 750 kV stikališče. Osebje elektrarne jih je tudi obvestilo o načrtovanem projektu črpanja vode v hladilni bazen iz reke Dneper, s čimer bi zagotovili količino vode, ki zadostuje za hlajenje enega delujočega reaktorja, nato pa še druge enote, dokler bazen ne bo dosegel svoje polne zmogljivosti. Zgrajena bo črpalna postaja, ki bo z vodo neposredno oskrbovala hladilni bazen, vse dokler elektrarna ne bo mogla obnoviti jezu Kahovka. Povedali so, da natančne lokacije črpalne postaje še ni mogoče določiti, saj je odvisna od varnostnih razmer in da se bo projekt začel šele po prenehanju vojaških dejavnosti.  Ekipa MAAE je bila obveščena, da bo ruski regulator Rostehnadzor v naslednjih dveh tednih izvajal inšpekcijske preglede pred izdajo dovoljenja enoti 1 in 2. Veljavni obratovalni dovoljenji teh dveh enot je izdala Ukrajina in bosta potekli decembra letos oziroma februarja 2026. Predstavniki MAAE so zaprosili za opazovanje teh aktivnosti, zahtevali pa bodo tudi dodatne informacije o obsegu in merilih za oceno jedrske varnosti.  V zadnjih tednih je ekipa MAAE spremljala tudi puščanje na sistemu bistvene oskrbovalne vode, ki dovaja hladilno vodo v varnostne sisteme v eni izmed reaktorskih enot. Puščanje, ki se lahko v jedrskih elektrarnah pojavi brez večjih varnostnih posledic, je bilo odkrito med vzdrževalnimi deli, ekipa pa je bila obveščena, da ga je povzročila korozija. Puščanje je bilo že sanirano.  5. 6. je MAAE sporočila, da so njeni predstavniki na lokaciji slišali strele, za katere se je zdelo, da so bili usmerjeni proti brezpilotnim letalnikom, ki naj bi napadli vadbeni center. Med 11.30 in 13.45 po lokalnem času so po streljanju slišali vsaj pet eksplozij. Streljanje je bilo slišati tudi okoli 14. ure. Poročil o škodi ni.  3. 6. je MAAE sporočila, da je prišlo v mestu Energodar, kjer živi večina osebja elektrarne, do več izpadov elektrike in do motene oskrbe s pitno vodo tudi v elektrarni. Obveščeni so bili, da se mesto in njegova vodna postaja zanašata na dizelske generatorje. Elektrarna je bila ves čas priključena na zunanje napajanje.  29. 5. je MAAE sporočila, da povezava z zunanjim 330kV daljnovodom še vedno ni vzpostavljena. Predstavniki MAAE na lokaciji spremljajo in ocenjujejo stanje jedrske varnosti in varovanja v elektrarni. Izmerili in potrdili so stabilen nivo hladilne vode v 12. pršilnih bazenih ter obiskali dve skladišči svežega goriva, pri čemer niso opazili nobenih težav.  21. 5. je MAAE sporočila, da je brezpilotni letalnik zadel streho vadbenega centra, pri čemer žrtev ali večje škode ni bilo. Zaenkrat ni znano, ali je brezpilotni letalnik neposredno zadel stavbo ali je po sestrelitvi strmoglavil na konstrukcijo. Ekipa MAAE na lokaciji je zaprosila za ogled, vendar dovoljenja še ni dobila.  15. 5. je MAAE sporočila, da vojaške aktivnosti še vedno ovirajo ponovno vzpostavitev povezave z zunanjim 330 kV daljnovodom. Strokovnjaki MAAE na lokaciji slišijo vsakodnevna obstreljevanja, v torek zjutraj pa je bilo slišati zvok brezpilotnega letalnika.  Ekipa MAAE si je v okviru svojih aktivnosti spremljanja in ocenjevanja jedrske varnosti in varovanja ogledala šest zasilnih dizelskih generatorjev. Na dveh generatorjih so opazili popuščen vijak in na enem tudi znake morebitnih posegov. Osebje je povedalo, da v zadnjem času ni bilo izvedenih nobenih vzdrževalnih del in priznali, da bi morali biti vijaki ustrezno priviti.. Popuščanje naj bi bila posledica vibracij. Predstavniki MAAE nameravajo v prihodnjih dneh opazovati načrtovano testiranje enega od dizelskih generatorjev.  Premični dizelski kotli, ki so v hladnih mesecih zagotavljali toploto elektrarni in bližnjemu mestu Energodar, so sedaj ustavljeni zaradi izvedbe hidravličnih testov omrežnega vodovodnega sistema.  8. 5. je MAAE sporočila, da je elektrarna 7. 5. ponovno izgubila povezavo z rezervnim 330 kV daljnovodom. Po navedbah ukrajinskega ministrstva za energijo je do odklopa prišlo zaradi vojaških aktivnosti.  Ekipa MAAE še naprej spremlja in ocenjuje stanje jedrske varnosti in varovanja na lokaciji. Ogledali so si območje elektrarne, nivo vode v pršilnih bazenih in opazovali testiranje zasilnega dizelskega generatorja. Ogledali so si tudi električne odklopnike in instrumentacijo, povezano z jedrsko varnostjo, ter krmilne sisteme enote 3 in 4.  Generalni direktor MAAE je povedal, da se zavzema za menjavo strokovnjakov MAAE na lokaciji, saj je ta zaradi težkih razmer na terenu tam že dva meseca.  24. 4. je MAAE sporočila, da so njeni predstavniki kljub intenzivnim vojaškim aktivnostim v bližini elektrarne (številna streljanja in eksplozije) nadaljevali s spremljanjem in ocenjevanjem jedrske varnosti in varovanja na območju elektrarne. V zadnjih dneh so tako na primer obiskali skladišče trdnih nizko-radioaktivnih odpadkov ter druge objekte na lokaciji. Na sestankih v začetku tedna so z vodstvom elektrarne razpravljali o kadrovski situaciji v elektrarni ter o različnih vzdrževalnih delih, ki bodo potekala tudi na nekaterih varnostnih sistemih.  17. 4. je MAAE sporočila, da so si njeni predstavniki ogledali območje blizu centra za usposabljanje, kjer naj bi bil 16. 4. popoldne sestreljen brezpilotni letalnik. Nesreča je sprožila požar, ki ni zahteval žrtev in ni povzročil škode na samem centru za usposabljanje, ki se nahaja izven območja elektrarne. Ob ogledu so na majhni površini opazili bel pepel ter si ogledali ostanke brezpilotnega letalnika.  16. 4. je MAAE poročala, da so njeni predstavniki na lokaciji v okviru rednih ogledov obiskali turbinske zgradbe dveh enot, kjer jim je bil ponovno onemogočen dostop do zahodnih delov zgradb. Ekipa MAAE si je ogledala tudi čistilno napravo na lokaciji ter opazovala testiranje zasilnega dizelskega generatorja.  10. 4. je MAAE sporočila, da njeni predstavniki še naprej izvajajo oglede po lokaciji za spremljanje in ocenjevanje jedrske varnosti in varovanja. Ogledali so si tudi suho skladišče izrabljenega goriva in opazovali varnostne sisteme ter laboratorij za spremljanje sevanja. Z osebjem elektrarne so se pogovarjali o prihajajočih vzdrževalnih delih na električnih sistemih ter usposabljanju in kvalifikacijah osebja.  3. 4. je MAAE poročala, da so si njeni predstavniki na lokaciji ogledali reaktorske zgradbe enot 1, 3 in 5 ter turbinski zgradbi enot 1 in 2.  28. 3. je MAAE sporočila, da so si njeni predstavniki na lokaciji ogledali rezervoarje dizelskega goriva, pri čemer niso opazili znakov poškodb, popravil ali razlitja. Med ogledom skladišča goriva, ki se nahaja izven območja elektrarne, so bili nivoji v rezervoarjih normalni.  27. 3. je MAAE poročala, da so njeni predstavniki na lokaciji opazovali obratovalne teste dizelskih generatorjev. Na lokaciji imajo 20 dizelskih generatorjev. Po nesreči v Fukušimi so namestili šest mobilnih dizelskih generatorjev, od katerih so štirje povezani z reaktorskimi enotami, dva pa se uporabljata zunaj lokacije. Prav tako so lani nabavili tri nove dizelske generatorje, ki se nahajajo ob turbinskih zgradbah, vendar še niso priključeni.  Ekipa MAAE je seznanjena s poročilom o domnevnem razlitju goriva v skladišču dizelskih generatorjev. Osebje elektrarne je pojasnilo, da je poročilo ponarejeno in da iz rezervoarjev za gorivo niso zaznali nobenega puščanja. Povedali so tudi, da imajo v skladišču dovolj goriva za najmanj deset dni delovanja dizelskih generatorjev. Predstavniki MAAE so zahtevali dostop do rezervoarjev, da bi neodvisno ocenili stanje.  Ekipa MAAE je nadaljevala z nadzorom vzdrževalnih del na varnostnih sistemih in z osebjem elektrarne razpravljala o ukrepih za pripravljenost in odziva na nesreče. Prav tako so opravili ogled vodovodnih objektov na lokaciji in reaktorske zgradbe enote 4, kjer so v določenih prostorih opazili sledi posušene borove kisline ter okvaro tesnila črpalke.  Predstavniki MAAE so bili obveščeni, da je bilo 330 kV stikališče bližnje termoelektrarne po mesecu in pol ponovno priključeno na 750 kV stikališče jedrske elektrarne.  Predstavniki MAAE na lokaciji še vedno slišijo pogosta obstreljevanja na različnih razdaljah od elektrarne.  21. 3. je MAAE sporočila, da so njeni predstavniki na lokaciji opazovali vzdrževalna dela, in sicer vzdrževanje 750 kV odprtega stikališča, kjer je bil nameščen nov dizelski generator, vzdrževanje glavnega transformatorja v enoti 5 ter vzdrževanje varnostne opreme v enoti 1. Zaradi vzdrževalnih del na odklopniku na stikališču je bil začasno odklopljen rezervni 330 kV daljnovod.  Ekipa MAAE si je ogledala tudi reaktorsko zgradbo in prostore varnostnega sistema v enoti 2, pri čemer so opazili prisotnost kondenza na stenah in tleh reaktorske zgradbe ter znake korozije na nekaterih nepobarvanih območjih. Osebje elektrarne je povedalo, da je do kondenzacije prišlo zaradi stanja hladne zaustavitve reaktorja.  Predstavniki MAAE na lokaciji še vedno slišijo pogosta obstreljevanja.  13. 3. je MAAE poročala, da njeni predstavniki na lokaciji še naprej spremljajo stanje jedrske varnosti in varovanja, vključno z vzdrževalnimi deli. Na 750 kV odprtem stikališču so se februarja začela vzdrževalna dela na odklopniku za enega od treh 750 kV daljnovodov na lokaciji. Prejšnji teden so se začela tudi vzdrževalna dela na glavnem transformatorju enote 5 in na odklopniku, ki ga povezuje z zunanjim stikališčem. Med ogledom elektrarne so strokovnjaki MAAE izmerili tudi nivo vode v 12 pršilnih bazenih in potrdili, da imajo dovolj vode za hlajenje šestih reaktorjev v trenutnem stanju hladne zaustavitve.  5. 3. je MAAE sporočila, da so bili njeni predstavniki na lokaciji obveščeni, da so načrtovana vzdrževalna dela enega dela varnostnega sistema enote 1 zaključena. Hkrati se je začelo tudi z vzdrževalnimi deli na drugem delu dotičnega varnostnega sistema reaktorja.  27. 2. je MAAE poročala, da je edini preostali rezervni 330 kV daljnovod ponovno na razpolago. Ekipa MAAE na lokaciji še naprej sliši vsakodnevna obstreljevanja, pri čemer niso poročali o morebitni škodi.  20. 2. je MAAE sporočila, da se elektrarna že od 11. 2. zanaša le na en 750 kV zunanji daljnovod, potem ko je bil odklopljen edini 330 kV rezervni daljnovod. Iz elektrarne so sporočili, da je bil 330 kV daljnovod odklopljen zaradi sprožitve varovalnega sistema. Ukrajinski regulatorni organ je MAAE obvestil, da je bil daljnovod poškodovan in da je šlo za nedoločeno vojaško aktivnost. Strokovnjaki MAAE na lokaciji nadaljujejo z zbiranjem informacij.  Ekipa MAAE je 12. 2. slišala eksplozijo približno 300 metrov od elektrarne, kar sovpada z nepotrjenimi poročili o napadu brezpilotnega letalnika. Prav tako še vedno slišijo pogosta obstreljevanja, pri čemer niso poročali o morebitni škodi.  Predstavniki MAAE na lokaciji nadaljujejo z rednimi ogledi za spremljanje in ocenjevanje jedrske varnosti in varovanja. Prav tako MAAE ostaja v stiku z obema stranema glede naslednje menjave svoje ekipe na lokaciji, saj je bila ta prejšnji teden preložena zaradi intenzivnih vojaških aktivnosti na tem območju.  12. 2. je generalni direktor MAAE Rafael Mariano Grossi povedal, da je bila današnja načrtovana izmenjava ekipe v Zaporožju odpovedana zaradi intenzivnih vojaških aktivnosti v regiji. Kljub pisnim zagotovilom obeh strani, da bo načrtovana izmenjava potekala varno, so se razmere izkazale za preveč nevarne, da bi ekipe lahko nadaljevale misijo, zato je bila ta prekinjena. Zaradi zaskrbljujočih dogodkov se bo generalni direktor posvetoval z obema stranema, da bi zagotovil varnost MAAE ekip in zagotovil njihovo nadaljnjo prisotnost v jedrski elektrarni, da bodo še naprej opravljale svoje poslanstvo in pomagale ohranjati jedrsko varnost.  6. 2. je MAAE sporočila, da njeni predstavniki na lokaciji še vedno slišijo vsakodnevna obstreljevanja v bližini elektrarne.  Zunanji 750 kV daljnovod, ki je bil odklopljen 29. 1., so 1. 2. ponovno priključili v omrežje.  30. 1. je MAAE poročala, da njeni predstavniki na lokaciji slišijo vsakodnevna obstreljevanja. Prejšnjo sredo je bil edini preostali 750 kV daljnovod odklopljen zaradi aktivacije zaščitnega sistema.  Ekipa MAAE je na lokaciji nadaljevala z ogledi v elektrarni in na odprtem 750 kV stikališču. Potrdili so, da so bila vzdrževalna dela na stabilizatorjih zaključena.  Ob ogledih v elektrarni so predstavniki MAAE na tleh in stenah znotraj zadrževalnega hrama v enoti 5 opazili kapljice kondenza. Osebje elektrarne je potrdilo, da so seznanjeni s težavo, ekipa MAAE pa bo zadevo podrobneje preučila. Ocenili so, da so prostori varnostnega sistema v dobrem stanju.  17. 1. je MAAE sporočila, da so njeni predstavniki na lokaciji poročali o vsakodnevnih eksplozijah v bližini elektrarne.  Zadnji preostali 330 kV daljnovod je bil 12. 1. za nekaj ur odklopljen zaradi vzdrževalnih del. Prav tako je bilo zaključeno tudi popravilo stabilizatorja napetosti na 750kV daljnovodu, ki je bil odklopljen zaradi sprožitve zaščitnega mehanizma.  Predstavniki MAAE na lokaciji so bili obveščeni tudi o vzdrževanju več varnostnih sistemov reaktorja. Dela so bila izvedena v enoti 2 in 6, začela pa so se v enoti 4 in na enem od zasilnih dizelskih generatorjev.  Ekipa MAAE je nadaljevala z ogledi po lokaciji. Ogledali so si glavne komandne sobe vseh enot ter preverili število osebja, nivo goriva v zasilnih dizelskih generatorjih v enoti 6 ter si ogledali menjavo hladilne črpalke bazena za izrabljeno gorivo v enoti 6. Ogledali so si tudi območje hladilnega bazena ter območje v bližini hladilnih stolpov in turbinsko zgradbo enote 2, kjer pa jim je bil ponovno onemogočen dostop do zahodnega dela. Obiskali so še začasni krizni center, kjer so obravnavali osnutek načrta pripravljenosti in odziva na nesreče ter vajo, načrtovano v letu 2025.  5. 1. je MAAE poročala o dveh eksplozijah in obstreljevanjih v bližini elektrarne ter o obvestilih Ukrajine o domnevnih napadih brezpilotnih letalnikov na center za usposabljanja v bližini elektrarne. Žrtev in poškodb na opremi elektrarne naj ne bi bilo.  2. 1. je MAAE sporočila, da je bil zadnji preostali rezervni 330 kV daljnovod od 20. do 22. 12. ter od 24. do 25. 12. odklopljen zaradi vzdrževalnih del. Ekipa MAAE na lokaciji je bila tudi obveščena, da je bila zaradi vzdrževalnih del 18. 12. izklopljena obtočna črpalka enote 4, ki se uporablja za vzdrževanje vode v hladilnem bazenu. Napajanje pršilnih bazenov zagotavlja enajst vrtin podzemne vode. Prejšnji teden so bila zaključena tudi vzdrževalna dela na varnostnih sistemih v enoti 2 in 6 ter na enem od skupnih zasilnih dizelskih generatorjih. Poročali so tudi, da so med 12. in 30. 12. obratovali zasilni dizelski uparjalniki za obdelavo približno 800 kubičnih metrov tekočih odpadkov.  Predstavniki MAAE na lokaciji še vedno pogosto slišijo obstreljevanja, vendar pa o škodi na elektrarni niso poročali. |
| **Jedrska elektrarna Južnoukrajinska** | 6. 10. 2025 | **Skupno 3 enote z nazivno močjo 1000 MWe.**  3. 10. je MAAE sporočila, da je elektrarna od MAAE v okviru pomoči prejela dva mobilna portalna monitorja, namenjena krepitvi ukrepov jedrske varnosti na lokaciji.  25. 9. je MAAE poročala, da so bili v bližini elektrarne opaženi brezpilotni letalniki. Predstavniki MAAE so si ogledali lokacijo, kjer je padel eden od brezpilotnih letalnikov in opazili velik krater. Poškodovan je bil tudi 150 kV regionalni daljnovod, ki ni bil povezan z elektrarno, zato ni bilo neposrednega vpliva na jedrsko varnost. Poročil o žrtvah ni bilo.  4. 9. je MAAE poročala, da je bil zaradi poškodbe eden od daljnovodov odklopljen.  28. 8. je MAAE poročala, da je bila izvedena menjava njihovih strokovnjakov na lokaciji.  10. 7. je MAAE poročala, da je elektrarna 4. 7. izgubila povezavo z enim 750 kV zunanjim daljnovodom, v tem času pa se je napajala iz drugega 750 kV in vseh 330 kV daljnovodov na lokaciji. Na enoto, ki trenutno obratuje, ni bilo vpliva, medtem ko se na drugih dveh enotah nadaljujejo aktivnosti v zvezi z načrtovanimi vzdrževalnimi deli in menjavo goriva v reaktorski sredici.  V okviru IAEA celovitega programa pomoči za podporo jedrski varnosti in zaščiti so v elektrarno dostavili opremo, namenjeno krepitvi zmogljivosti za spremljanje sevanja.  19. 6. je MAAE sporočila, da se je v eni enoti pretekli teden zaključil remont zaradi vzdrževalnih del in menjave goriva, zaradi vzdrževalnih del pa je bila zaustavljena druga enota.  12. 6. je MAAE poročala, da je bila izvedena menjava njihovih strokovnjakov na lokaciji.  29. 5. je MAAE sporočila, da so 23. 5. opazili brezpilotni letalnik, ki je bil obstreljevan. Isti večer so 2,5 km južno od lokacije opazili še deset brezpilotnih letalnikov.  21. 5. je MAAE poročala, da z elektrarne redno prejemajo obvestila o zaznanih brezpilotnih letalnikih. Prejšnji petek naj bi brezpilotne letalnike opazili 2 km od elektrarne.  15. 5. je MAAE poročala, da se v elektrarni nadaljujejo načrtovana vzdrževalna dela in oskrba z gorivom. Na lokaciji se je zamenjala tudi ekipa strokovnjakov MAAE.  24. 4. je MAAE poročala, da so v elektrarni, podobno kot na lokacijah Hmeljnicki in Rivno, beležili nihanja v proizvodnji elektrike. Ekipa MAAE na tej lokaciji je bila obveščena, da je bilo 17. 4. dva kilometra vzhodno od lokacije zaznanih sedem dronov, kar je pogost pojav med konfliktom. Na lokaciji skoraj vsak dan slišijo zračne alarme.  MAAE je poročala tudi, da je bila v preteklem tednu izvedena menjava njihovih strokovnjakov na lokaciji.  16. 4. je MAAE poročala, da so v noči iz 11. na 12. 4. dva kilometra zahodno od lokacije opazili pet brezpilotnih letalnikov.  10. 4. je MAAE sporočila, da je bilo v noči na 9. 4. zaznanih osem brezpilotnih letalnikov na razdalji štiri kilometre od elektrarne. V okviru pomoči MAAE je elektrarna prejela merilnik celotelesne aktivnosti.  3. 4. je MAAE poročala, da je bila izvedena menjava njihovih strokovnjakov na lokaciji.  27. 3. je MAAE sporočila, da je bila puščajoča črpalka popravljena in enota 1 ponovno deluje na polni moči.  21. 3. je MAAE poročala o začasnem zmanjšanju moči v eni od enot, da so odpravili puščanje vode na črpalki.  13. 3. je MAAE sporočila, da je bila izvedena menjava strokovnjakov MAAE na lokaciji. V okviru MAAE programa pomoči so na lokaciji prejeli tudi rezervne dele za sistem industrijske avtomatizacije ter opremo za preverjanje telekomunikacij.  27. 2. je MAAE poročala, da so bili njeni predstavniki na lokaciji obveščeni o preletih brezpilotnih letalnikov v bližini elektrarne.  20. 2. je MAAE sporočila, da so v preteklem tednu prav tako slišali pogoste alarme za zračne napade in da so bili obveščeni o prisotnosti brezpilotnih letalnikov.  6. 2. je MAAE poročala o dnevnih alarmih za zračni napad, prav tako pa so v bližini elektrarne opazili tudi brezpilotne letalnike. V elektrarni še vedno ostaja nedosegljiv 750 kV daljnovod, ki je bil zaradi vojaških aktivnosti odklopljen 29. 1.  30. 1. je MAAE sporočila, da so v bližini elektrarne opazili brezpilotne letalnike. Prejšnjo sredo je bil zaradi vojaških dejavnosti odklopljen en 750 kV daljnovod, zaradi česar je eden od treh reaktorjev za nekaj časa zmanjšal svojo izhodno moč. Prejšnji teden se je na lokaciji zamenjala tudi ekipa strokovnjakov MAAE.  17. 1. je MAAE poročala, da so bili obveščeni o preletih brezpilotnih letalnikov, le pet kilometrov stran od lokacije.  2. 1. je MAAE sporočila, da da elektrarna deluje varno in zanesljivo, kljub nadaljevanju oboroženega spopada. |
| **Jedrska elektrarna Černobil v razgradnji** | 16. 10. 2025 | **Na območju jedrske elektrarne Černobil se nahajajo naslednji objekti:**   * **Jedrska elektrarna s tremi enotami v razgradnji in enoto 4, ki je bila uničena v nesreči leta 1986 in je obdana z zaščitno zgradbo - sarkofagom.** * **Zgradba z bazenom za izrabljeno gorivo ISF-1 s cca. 20.000 izrabljenimi gorivnimi elementi.** * **Suho skladišče izrabljenega goriva ISF-2 s cca. 2000 izrabljenimi gorivnimi elementi.**   15. 10. je MAAE sporočila, da je objekt še vedno odklopljen od 330 kV daljnovoda. Od takrat so na lokaciji uspešno preizkusili zasilne dizelske generatorje in potrdili njihovo pripravljenost v primeru prihodnjega izpada električne energije. Rezerve goriva zadostujejo za več kot deset dni delovanja zasilnih dizelskih generatorjev, naročeno pa je bilo tudi dodatno gorivo.  9.10. je MAAE poročala, da elektrarna še vedno nima dostopa do 330 kV daljnovoda, za katerega domnevajo, da je bil odklopljen zaradi vojaških napadov v bližini mesta Slavutič.  3. 10. je MAAE sporočila, da je v sredo zvečer prišlo do izpada električne energije v objektu z zaščitnim sarkofagom. Obveščeni so bili, da je bilo 330 kV stikališče Slavutič, ki se nahaja približno 40 km od elektrarne, poškodovano zaradi vojaških dejavnosti. Zunanje napajanje je bilo obnovljeno šele približno 16 ur pozneje. V tem času objekt približno tri ure ni imel dostopa do rezervnega električnega napajanja preko zasilnih dizelskih generatorjev. Ekipa MAAE je bila obveščena, da sta nadzor sevanja in prezračevanje med izpadom delovala prek povezave s sistemi enote 3 in 4, ki sta ostali priključeni na glavno električno omrežje. Raven sevanja je med celotnim dogodkom ostala normalna, kar so potrdile tudi meritve MAAE.  Ekipa MAAE je bila prav tako obveščena, da naj bi bila začasna popravila na zunanji strani sarkofaga, ki je bil poškodovan februarja, končana, kar pomeni, da bo v celoti pokrit z zunanje strani.  25. 9. je MAAE poročala, da je elektrarna v okviru pomoči MAAE prejela pisarniško pohištvo, ki bo osebju zagotovilo boljše delovne pogoje.  4. 9. je MAAE poročala, da se na lokaciji odstranjujejo ruševine, ki so nastale v februarskem napadu brezpilotnega letalnika na sarkofag. Prav tako potekajo tudi priprave za namestitev začasne strehe.  28. 8. je MAAE poročala, da je bila izvedena menjava njihovih strokovnjakov na lokaciji.  22. 8. je MAAE poročala, da so njeni predstavniki slišali več eksplozij, kasneje so bili obveščeni, da so nad izključitvenim območjem, približno pet kilometrov od elektrarne, zaznali več brezpilotnih letalnikov.  13. 8. je MAAE sporočila, da so bili njeni predstavniki na lokaciji obveščeni, da nameravajo v jeseni začeti z začasnimi popravili na poškodovanem sarkofagu, ki je bil februarja letos poškodovan v napadu z brezpilotnim letalnikom. Obveščeni so bili, da ukrajinski regulatorni organ (SNRIU) pregleduje dokumentacijo v zvezi s popravili. MAAE bo podprla prizadevanja Ukrajine za popravilo sarkofaga v okviru memoranduma o soglasju, podpisanega med konferenco o okrevanju Ukrajine, ki je potekala letos v začetku julija v Rimu.  12. 7. je MAAE poročala, da je pred dvema tednoma brezpilotni letalnik domnevno poškodoval več vozil v bližini hladilnega bazena na lokaciji.  10. 7. je MAAE sporočila, da so v okviru celovitega programa pomoči za podporo jedrski varnosti in zaščiti v elektrarno dostavili opremo, namenjeno krepitvi ukrepov jedrske varnosti.  12. 6. je MAAE poročala, da je bila izvedena menjava njihovih strokovnjakov na lokaciji. V okviru programa pomoči za krepitev jedrske varnosti in varovanja je MAAE osebju dostavila opremo za izboljšanje njihovih bivalnih pogojev.  29. 5. je MAAE sporočila, da so 23. 5. 5 km južno od lokacije opazili dva brezpilotna letalnika.  21. 5. je MAAE poročala, da so izključitveno območje preletavali brezpilotni letalniki.  15. 5. je MAAE sporočila, da je bila izvedena menjava njihovih strokovnjakov na lokaciji.  8. 5. je MAAE poročala, da na lokaciji potekajo preiskave za ugotavljanje obsega škode na sarkofagu, ki je bil poškodovan v napadu 14. 2. Zaradi nujnih del je bilo v zunanji oblogi narejenih približno 330 odprtin s povprečno velikostjo 30–50 cm. Po prejetih informacijah naj bi predhodna ocena fizične celovitosti pokazala precejšnjo škodo (na primer na ploščah iz nerjavečega jekla na zunanji oblogi, izolacijskih materialih in na membrani pri izolacijskih materialih, ki preprečujejo vdor vode, vlage in zraka). Ekipa MAAE je bila obveščena, da je bil poškodovan tudi glavni sistem žerjavov, zato trenutno ne deluje. Gre za enega glavnih delov stavbe in v garaži za vzdrževanje žerjavov je več električnih omaric, ki so bile večinoma poškodovane zaradi napada z brezpilotnim letalnikom in vode, uporabljene za gašenje požarov. Ekipa je bila obveščena, da ostali sistemi, ki zagotavljajo varnostne funkcije, kot so spremljanje sevanja, seizmični monitoring, dekontaminacija in ravnanje z radioaktivnimi odpadki, oskrba z električno energijo in protipožarna zaščita, ostajajo delujoči. Dobili so tudi informacijo, da so sistemi ogrevanja, prezračevanja in klimatizacije sicer delujoči, vendar po napadu niso v uporabi. Izmerjene ravni sevanja niso povečane, kar kaže na to, da ob napadu ni prišlo do izpustov radioaktivnih snovi v okolje.  24. 4. je MAAE poročala, da je bila v preteklem tednu izvedena menjava njihovih strokovnjakov na lokaciji.  16. 4. je MAAE poročala, da so si njeni predstavniki na lokaciji ogledali sanirano območje, kjer je bil februarja izveden napad z brezpilotnim letalnikom. Ravni sevanja so ostale normalne in ni bilo izpustov radioaktivnih snovi preko mejnih vrednosti.  V okviru programa pomoči MAAE so na lokacijo prejeli tudi nekaj opreme.  3. 4. je MAAE sporočila, da so njeni predstavniki na lokaciji 30. 3. zvečer slišali glasno eksplozijo v bližini elektrarne. Poročali so tudi, da je bila izvedena menjava njihovih strokovnjakov na lokaciji.  27. 3. je MAAE poročala, da so bili njeni predstavniki na lokaciji obveščeni o odkritju brezpilotnega letalnika, ki so ga 21. 3. zvečer zaznali tri kilometre od lokacije. Približno ob istem času so slišali glasno eksplozijo in opazili leteči brezpilotni letalnik.  13. 3. je MAAE sporočila, da so po napadu brezpilotnega letalnika na sarkofag (14. 2.) gasilci uspeli vzpostaviti popoln nadzor nad situacijo. V petek 7.3. so razglasili prenehanje izrednega dogodka. Po napadu so imeli predstavniki MAAE neomejen dostop za opazovanje in ocenjevanje škode. Požari in tlenje, ki je trajalo več kot dva tedna, so povzročili veliko škodo, ki bo zahtevala obsežna popravila. Na lokaciji se še naprej izvajajo meritve sevanja in o rezultatih poročajo ekipi MAAE, ki prav tako neodvisno spremlja meritve. Vsi dosedanji rezultati meritev so pokazali, da ni prišlo do povečanega radioaktivnega sevanja.  Ekipa MAAE na lokaciji je poročala o več alarmih za zračni napad, ukrajinski regulatorni organ pa je 8. 3. MAAE obvestil o preletih brezpilotnih letalnikov na tem območju.  Med drugim je bila izvedena menjava strokovnjakov MAAE na lokaciji, v okviru MAAE programa pomoči pa so prejeli medicinsko opremo.  5. 3. je MAAE poročala, da v zadnjih dveh dneh niso več zaznali tlečih požarov. Na lokaciji se izvajajo pogoste meritve sevanja in o rezultatih poročajo ekipi MAAE, prav tako pa meritve neodvisno spremlja tudi MAAE. Vsi dosedanji rezultati meritev so pokazali normalne ravni radioaktivnega sevanja.  Ekipa MAAE na lokaciji je poročala o alarmih za zračni napad, ukrajinski regulatorni organ pa je 1. 3. MAAE obvestil o preletih brezpilotnih letalnikov.  27. 2. je MAAE sporočila, da gasilci še vedno gasijo tleče požare izolacije sarkofaga, ki so posledica napada z brezpilotnim letalnikom. Ravni sevanja, meritve katerih izvaja Ukrajina in MAAE, ostajajo normalne. Strokovna skupina MAAE si je v Kijevu ogledala ostanke brezpilotnega letalnika, s katerim naj bi bil izveden napad.  Predstavniki MAAE na lokaciji so poročali tudi o več alarmih za zračni napad, obveščeni pa so bili tudi o prisotnosti brezpilotnih letalnikov v bližini elektrarne.  20. 2. je MAAE poročala, da gasilci nadaljujejo z gašenjem manjših požarov, ki so posledica napada 14. 2. Strokovnjaki MAAE izvajajo redne oglede in meritve sevanja, da neodvisno spremljajo situacijo. Izmerjeni podatki kažejo normalne vrednosti.  15. 2. je MAAE sporočila, da gasilci še vedno gasijo manjše požare, ki so posledica napada z brezpilotnim letalnikom. Strokovnjaki MAAE so si ogledali mesto eksplozije, da bi ocenili nastalo škodo. Poročali so, da je udar brezpilotnega letalnika in požar prizadel veliko območje ter da sta bili zunanja in notranja obloga ščita prebiti, kar je povzročilo luknjo s premerom približno šest metrov ter poškodovalo nekaj opreme in električnih kablov, podporni nosilci konstrukcije pa niso utrpeli večjih poškodb. Ekipi MAAE so pokazali tudi nekaj ostankov brezpilotnega letalnika, ki so ga odstranili ukrajinski strokovnjaki in ga odpeljali v nadaljnjo analizo. Osebje je predstavnike MAAE tudi obvestilo, da nameravajo po pogasitvi vseh požarov namestiti dodatne merilnike za merjenje hitrosti doz in koncentracije aerosolov v bližini mesta napada.  14. 2. je MAAE poročala, da je ob 1:50 prišlo do napada z brezpilotnim letalnikom, ki je povzročil preboj in požar na ščitu, zgrajenem nad ostanki uničenega reaktorja enote 4. Potrdili so, da raven sevanja ostaja normalna in stabilna, v teku pa so preiskave o stanju notranje obloge.  6. 2. je MAAE sporočila, da njeni predstavniki na lokaciji poročajo o dnevnih alarmih za zračni napad, prav tako pa so v bližini elektrarne opazili tudi brezpilotne letalnike.  30. 1. je MAAE poročala, da so v bližini elektrarne opazili brezpilotne letalnike. Prejšnji teden se je na lokaciji zamenjala tudi ekipa strokovnjakov MAAE.  17. 1. je MAAE sporočila, da zadnja dva meseca izključitveno območje preletavajo brezpilotni letalniki. 14. 1. sta dva brezpilotna letalnika letela blizu industrijskega območja elektrarne, slišali pa so tudi streljanje.  2. 1. je MAAE poročala, da sta jedrska varnost in varovanje na lokaciji elektrarne zagotovljena, kljub nadaljevanju oboroženega spopada. |
| **Jedrska elektrarna Rivno** | 4. 9. 2025 | **Skupno 4 enote, enota 1 in 2 z nazivno močjo 440 MWe, enota 3 in 4 z nazivno močjo 1000 MWe.**  28. 8. je MAAE poročala, da je bila izvedena menjava njihovih strokovnjakov na lokaciji.  24. 7. je MAAE sporočila, da je v okviru programa pomoči medicinski enoti v elektrarni dostavila ultrazvočni sistem.  10. 7. je MAAE poročala, da se na eni enoti nadaljujejo aktivnosti v zvezi z načrtovanimi vzdrževalnimi deli in menjavo goriva v reaktorski sredici, ena enota pa je morala začasno zmanjšati moč zaradi pregleda in popravila ene od turbin. Popravila so bila uspešno izvedena in enota se je že vrnila na nazivno polno moč.  19. 6. je MAAE sporočila, da v eni enoti poteka remont zaradi vzdrževalnih del in menjave goriva.  12. 6. je MAAE poročala, da je bila izvedena menjava njihovih strokovnjakov na lokaciji. Sporočili so tudi, da so se morali njeni predstavniki na lokaciji zaradi napadov zaklanjati.  3. 6. je MAAE sporočila, da so se morali njeni predstavniki na lokaciji zaradi napadov zaklanjati.  21. 5. je MAAE poročala, da z elektrarne redno prejemajo obvestila o zaznanih brezpilotnih letalnikih.  15. 5. je MAAE sporočila, da se v elektrarni nadaljujejo načrtovana vzdrževalna dela in oskrba z gorivom. Ena enota ponovno deluje na polni moči. Na lokaciji se je zamenjala tudi ekipa strokovnjakov MAAE.  24. 4. je MAAE poročala, da je bila druga enota zaustavljena zaradi vzdrževanja in menjave goriva, proizvodnja tretje enote pa je bila na zahtevo omrežnega operaterja za nekaj dni zmanjšana.  MAAE je poročala tudi, da je bila v preteklem tednu izvedena menjava njihovih strokovnjakov na lokaciji.  16. 4. je MAAE sporočila, da je elektrarna v okviru pomoči MAAE prejela dve statični napravi za testiranje, ki sta bili na prenovi in posodobitvi v Nemčiji. Napravi se uporabljata za testiranje hidravličnih blažilnikov, ki zmanjšujejo tresljaje v črpalkah reaktorskega hladila, uparjalnikih in na drugi opremi za zagotavljanje jedrske varnosti.  10. 4. je MAAE poročala, da je ena enota ustavljena zaradi menjave goriva v sredici reaktorja. Poročali so tudi, da so morali 5. 4. v dveh enotah zaradi omejitev na omrežju začasno zmanjšati njuno izhodno moč. V okviru programa pomoči MAAE je elektrarna prejela zdravila proti gripi in pripomočke za zobno higieno.  3. 4. je MAAE sporočila, da je bila izvedena menjava njenih strokovnjakov na lokaciji.  27. 3. je MAAE poročala, da so eno enoto ustavili zaradi načrtovane menjave goriva v sredici reaktorja.  13. 3. je MAAE sporočila, da je bila izvedena menjava strokovnjakov MAAE na lokaciji.  20. 2. je MAAE poročala, da so v preteklem tednu prav tako slišali pogoste alarme za zračne napade in da so bili obveščeni o prisotnosti brezpilotnih letalnikov.  6. 2. je MAAE sporočila, da njeni predstavniki na lokaciji poročajo o dnevnih alarmih za zračni napad.  30. 1. je MAAE poročala, da se je prejšnji teden na lokaciji zamenjala ekipa strokovnjakov MAAE.  17. 1. je MAAE sporočila, da so morali zaradi vojaških aktivnosti začasno zmanjšati moč ene enote.  2. 1. je MAAE sporočila, da elektrarna deluje varno in zanesljivo, kljub nadaljevanju oboroženega spopada. |
| **Jedrska elektrarna Hmeljnicki** | 10. 10. 2025 | **Skupno 2 enoti z nazivno močjo 1000 MWe**.  9. 10. je MAAE poročala, da je elektrarna v okviru pomoči MAAE prejela merilnike sevanja.  25. 9. je MAAE sporočila, da je elektrarna v okviru pomoči MAAE prejela zaščitne obleke za gašenje požarov.  24. 7. je MAAE poročala, da se na eni enoti izvajajo aktivnosti v zvezi z načrtovanimi vzdrževalnimi deli in menjavo goriva v reaktorski sredici.  10. 7. je MAAE poročala, da so v okviru celovitega programa pomoči za podporo jedrski varnosti in zaščiti v elektrarno dostavili opremo, namenjeno krepitvi zmogljivosti za spremljanje sevanja.  19. 6. je MAAE sporočila, da so njeni predstavniki opazovali dvodnevno vajo za ukrepanje v primeru izpada električnega napajanja na lokaciji.  12. 6. je MAAE poročala, da je bila izvedena menjava njihovih strokovnjakov na lokaciji. Sporočili so tudi, da so se morali njeni predstavniki na lokaciji zaradi napadov zaklanjati.  3. 6. je MAAE sporočila, da so se morali njeni predstavniki na lokaciji zaradi napadov zaklanjati.  21. 5. je MAAE poročala, da z elektrarne redno prejemajo obvestila o zaznanih brezpilotnih letalnikih.  15. 5. je MAAE poročala, da se v elektrarni nadaljujejo načrtovana vzdrževalna dela in oskrba z gorivom.  8. 5. je MAAE sporočila, da so se morali njeni predstavniki na lokaciji 30. 4. zaradi napada zaklanjati. V okviru programa pomoči MAAE je elektrarna prejela radio-komunikacijske sisteme.  24.4. je MAAE poročala, da je ena enota še vedno zaustavljena zaradi vzdrževanja in menjave goriva, medtem ko je bila v začetku tedna proizvodnja elektrike druge enote na zahtevo operaterja omrežja zmanjšana za 36 ur.  16. 4. je MAAE sporočila, da je elektrarna v okviru pomoči MAAE prejela medicinsko opremo.  10. 4. je MAAE poročala, da je ena enota ustavljena zaradi menjave goriva v sredici reaktorja. V okviru programa pomoči MAAE je elektrarna prejela zdravila proti gripi in pripomočke za zobno higieno. Prejšnji teden se je na lokaciji zamenjala tudi ekipa strokovnjakov MAAE.  27. 3. je MAAE sporočila, da je bil 21. 3. na zahtevo operaterja omrežja odklopljen 750 kV daljnovod, ki je bil še isti večer ponovno priključen v omrežje. Aktivnosti polnjenja reaktorske sredice z gorivom v eni od enot se nadaljujejo.  21. 3. je MAAE poročala, da se v eni enoti nadaljujejo načrtovana vzdrževalna dela in polnjenje sredice z gorivom.  5. 3. je MAAE sporočila, da so v eni enoti začeli z načrtovanim remontom. V okviru pomoči MAAE je medicinska enota na lokaciji prejela medicinsko opremo in zaloge.  20. 2. je MAAE poročala, da so v preteklem tednu prav tako slišali pogoste alarme za zračne napade in da so bili obveščeni o prisotnosti brezpilotnih letalnikov.  6. 2. je MAAE sporočila, da njeni predstavniki na lokaciji poročajo o dnevnih alarmih za zračni napad, prav tako pa so v bližini elektrarne opazili tudi brezpilotne letalnike.  30. 1. je MAAE poročala, da so v bližini elektrarne opazili brezpilotne letalnike in da so se morali njeni predstavniki na lokaciji prejšnji torek zaklanjati. Prejšnji teden se je na lokaciji zamenjala tudi ekipa strokovnjakov MAAE.  17. 1. je MAAE sporočila, da so se 15. 1. zaradi alarma za zračni napad morali njeni predstavniki na lokaciji zaklanjati.  2. 1. je MAAE poročala, da elektrarna deluje varno in zanesljivo, kljub nadaljevanju oboroženega spopada, so se pa morali njeni predstavniki na lokaciji večkrat zaklanjati. |
| **Jedrski raziskovalni objekt v Harkivu** | 11. 4. 2025 | **Nevtronski vir s podkritično sredico in linearnim pospeševalnikom elektronov, ki je potreben za proizvodnjo nevtronov. Objekt je namenjen raziskovalni dejavnosti in proizvodnji radioizotopov.**  10. 4. je MAAE poročala, da je Inštitut za fiziko in tehnologijo v okviru pomoči MAAE prejel opremo za izboljšanje jedrske varnosti na lokaciji.  2. 1. je MAAE sporočila, da je ukrajinski regulatorni organ (SNRIU) poročal o izgubi zunanjega električnega napajanja 25. 12. Objekt se je v tem času približno pet ur napajal iz zasilnega dizelskega generatorja. |
|  |  |  |